## Odluka o proglašenju Zakona o sanaciji određenih poduzeća

### NN 56/1995 (7.8.1995.), Odluka o proglašenju Zakona o sanaciji određenih poduzeća

# PREDSJEDNIK REPUBLIKE HRVATSKE

Na temelju članka 89. Ustava Republike Hrvatske,
donosim

## ODLUKU

### O PROGLAŠENJU ZAKONA O SANACIJI ODREÐENIH PODUZEĆA

Proglašavam Zakon o sanaciji određenih poduzeća,
koji je donio Zastupnički dom Sabora Republike Hrvatske
na sjednici 27. srpnja 1995.

Broj: 01 -95-1350/ 1

Zagreb, 31. srpnja 1995.

Predsjednik Republike Hrvatske

dr. Franjo Tuđman, v. r.

---

## ZAKON O SANACIJI ODREÐENIH PODUZEĆA

Članak 1.

Ovim se Zakonom uređuje sanacija poduzeća
u vlasništvu Republike Hrvatske i trgovačkih društava
čije dionice, odnosno udjele pretežno drže u
vlasništvu, svaki za sebe ili zajedno, Republika Hrvatska,
Hrvatski fond za privatizaciju, mirovinski fondovi, koja su temelj
gospodarske aktivnosti Republike Hrvatske ili pojedinih njenih
područja ili su od značaja za Republiku s aspekta
njenih obrambenih i strateških potreba ili su neophodan uvjet
rada drugih pravnih osoba i života i rada građana, a
za koja se ocjenjuje da po svojim tehnološkim i drugim potencijalima
imaju izgleda za uspješno poslovanje.

Članak 2.

Odluku o sanaciji poduzeća, odnosno društava
iz članka 1. ovoga Zakona donosi Vlada Republike Hrvatske
na prijedlog ministra ministarstva u čiji djelokrug spada
djelatnost poduzeća, odnosno društva.

Pravne posljedice otvaranja postupka sanacije nastupaju
na dan kada je odluka o sanaciji objavljena u "Narodnim novinama".

Članak 3.

Danom objavljivanja odluke o sanaciji ograničavaju
se ovlasti organa poduzeća, odnosno društva, te prestaju
sve funkcije upravnog odbora poduzeća, odnosno nadzornog
odbora društva i funkcije skupštine društva za
koje je propisano da se vrše prema odredbama ovoga Zakona,
i sve ove funkcije preuzima Vjerovničko vijeće u
koje Vlada Republike Hrvatske imenuje koordinatora sanacije i
po jedno predstavnika onih vjerovnika koji zajedno imaju više
od 50% dospjelih nespornih potraživanja prema poduzeću,
odnosno društvu.

Ograničenja iz stavka 1. ovoga članka
traju do okončanja postupka sanacije prema odredbama ovoga
Zakona.

Članak 4.

Prvu sjednicu Vjerovničkog vijeća saziva
i predsjeda joj (do izbora predsjednika Vijeća) koordinator
sanacije iz članka 3. ovoga Zakona.

Članak 5.

Vjerovničko vijeće može razriješiti
direktora poduzeća, odnosno upravu društva ili pojedine
njene članove i na njihova mjesta imenovati druge osobe.

Vjerovničko vijeće daje direktoru poduzeća,
odnosno upravi društva suglasnost za sklapanje ugovora preko
vrijednosti 1.000.000 kuna.

Članak 6.

Tijekom postupka sanacije prekidaju se svi postupci
prinudne naplate potraživanja dospjelih do 31. prosinca 1994.
godine prema poduzeću odnosno društvu i prekida se
zastara tih potraživanja do dana okončanja postupka
sanacije. Na ova potraživanja obračunava se ugovorena
kamata.

Članak 7.

Vijeće vjerovnika dužno je najduže
u roku 60 dana od svog osnivanja izraditi program sanacije na
koji suglasnost daje radina grupa iz članka 11. ovoga Zakona.

Tijekom provedbe postupka sanacije ne može se
provoditi postupak likvidacije ili stečaja poduzeća,
odnosno trgovačkog društva u sanaciji.

Članak 8.

Vjerovnici poduzeća, odnosno društva u
sanaciji zamijenit će sukladno odluci Vlade svoja dospjela
nesporna potraživanja za dionice, odnosno udjele poduzeća
odnosno trgovačkih društava koji su u vlasništvu
Hrvatskog fonda za privatizaciju ili Republike Hrvatske.

Potraživanja koja prema odredbi stavka 1. ovoga
članka stekne Hrvatski fond za privatizaciju, te potraživanja
koja prema odredbi stavka 1. ovoga članka stekne Republika
Hrvatska, mogu se odlukom Vlade Republike Hrvatske prenijeti na
Državnu agenciju za osiguranje štednih uloga i sanaciju
banaka ili drugu pravnu osobu.

Članak 9.

Vjerovnici koji potražuju više od 50% dospjelih
nespornih potraživanja prema poduzeću odnosno društvu
u sanaciji mogu osnovati vjerovničko sanacijsko društvo
u čiji temeljni kapita unose svoja potraživanja prema
poduzeću, odnosno društvu i sanaciji, a s ciljem pripajanja
tog društva poduzeću, odnosno društvu nad kojim
se provodi postupak sanacije.

Ako su vjerovnici osnovali vjerovničko sanacijsko
društvo iz stavka 1. ovoga članka Vjerovničko
vijeće je dužno sazvati Skupštinu poduzeća
odnosno društva radi donošenja odluke o pripajanju Vjerovničkog
sanacijskog društva poduzeća, odnosno društva
u sanaciji.

Predstavnici Republike Hrvatske, Hrvatskog fonda
za privatizaciju i mirovinskih fondova dužni su u Skupštini
poduzeća odnosno društva glasovati za prihvaćanje
pripajanja Vjerovnićkog sanacijskog društva.

Članak 10.

Prestanak potrebe za radom zaposlenika utvrđuje
se programom zbrinjavanja viška zaposlenika koji donosi nadležni
organ poduzeća, odnosno društva u sanaciji s nadležnom
službom za zapošljavanje pri Ministarstvu rada i socijalne
skrbi.

Program zbrinjavanja viška zaposlenika kao i
prava zaposlenika po osnovi prestanka potrebe za njihovim radom
utvrđuji se u skladu s propisima o radnim odnosima koji važe
na dan donošenja programa.

Zaposlenik za čijim je radom prestala potreba,
a kojemi prema propisima o radnim odnosima ne može prestati
radni odnos ima pravo na dokup staža radi ostvarivanja uvjeta
za stjecanje prava na starosnu mirovinu, dok zaposlenik koji ne
ispunjava uvjete za dokup staža ima pravo na otpremninu ili
pravo na kredit za otpočinjanje samostalnog rada.

Zaposlenik koji ostvari pravo na otpremninu ili kredit
za otpočinjanje samostalnog rada iz stavka 3. ovoga članka
ne ostvaruje pravo na novčanu naknadu po osnovi nezaposlenosti.

Zaposleniku koji ne prihvati jedno od prava iz stavka
3 ovoga članka, prestaje radni odnos.

Zaposlenici - invalidi rada koji su u skladu s propisima
o mirovinskom i invalidskom osiguranju stekli ili će steći
neko od prava na osnovi preostale radne sposobnosti a kojima se
prema propisima o radnim odnosima ne osigura jedno od prava po
osnovi prestanka potrebe za njihovim radom ili im prestane radni
odnos, ostvaruju stečena prava u Republičkom fondu
mirovinskog i invalidskog osiguranja radnika Hrvatske.

Uvjete, način i visinu ostvarenja prava iz
stavka 3. ovoga članka utvrđuje Vlada Republike Hrvatske.

Sredstva za ostvarivanje prava zaposlenika na temelju
stavka 2. i 3. i stavka 6. ovoga članka kao i sredstva
za ostvarivanje prava po osnovi nezaposlenosti i provedbu mjera
aktivne politike zapošljavanja ovih zaposlenika osiguravaju
se iz sredstava državnog proračuna Republike Hrvatske.

Članak 11.

Provedbu sanacije prate posebne radne grupe koje
imenuje Vlada Republike Hrvatske osobito iz reda dužnosnika
Ministarstva gospodarstva, Ministarstva financija, Ministarstva
privatizacije, Ministarstva rada i socijalne skrbi, ministarstva
nadležnog za djelatnost poduzeća odnosno društva
i Agencije za sanaciju banaka.

U radnu grupu iz stavka 1. ovoga članka jednog
člana imenuje županijsko poglavarstvo županije
na čijem području je sjedište poduzeća,
odnosno trgovačkog društva u sanaciji.

Radna grupa osnovana za praćenje sanacije pojedinog
poduzeća odnosno društva predložit će Vladi
Republike Hrvatske donošenje odluke o prestanku sanacije
i ovisno o rezultatima sanacije predložiti poduzimanje drugih
mjera.

Članak 12.

Upute za provedbu ovoga Zakona daje po potrebi Vlada
Republike Hrvatske.

Članak 13.

Ovaj Zakon stupa na snagu danom objave u "Narodnim
novinama".

Klasa: 423-04/95-01/01

Zagreb, 27. srpnja 1995.

ZASTUPNIČKl DOM SABORA REPUBLIKE HRVATSKE

Predsjednik Zastupničkog doma Sabora

**dr. Nedjeljko Mihanović,**
v. r.

Odluka, NN 56/1995-1077
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)